2003R0091 — FI — 20.04.2009 — 003.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

►B EUROOPAN PARLAMENTIN JA NEUVOSTON ASETUS (EY) N:o 91/2003, annettu 16 päivänä joulukuuta 2002, rautatieliikenteen tilastoista (EYV L 014, 21.1.2003, p.1)

Muutettu:









▼B

EUROOPAN PARLAMENTIN JA NEUVOSTON ASETUS (EY) N:o 91/2003,

annettu 16 päivänä joulukuuta 2002,

rautatieliikenteen tilastoista







EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 285 artiklan, ottavat huomioon komission ehdotuksen ( 1 ), ottavat huomioon talous- ja sosiaalikomitean lausunnon ( 2 ), ovat kuulleet alueiden komiteaa, noudattavat perustamissopimuksen 251 artiklassa määrättyä menettelyä ( 3 ), sekä katsovat seuraavaa: (1) Rautatiet ovat merkittävä osa yhteisön liikenneverkkoja. (2) Komissio tarvitsee tilastotietoja tavaroiden ja matkustajien rautatiekuljetuksista seuratakseen ja kehittääkseen yhteistä liikennepolitiikkaa sekä alueita ja Euroopan laajuisia verkkoja koskevien politiikkojen liikenneosuutta. (3) Komissio tarvitsee rautateiden turvallisuutta koskevia tilastotietoja valmistellakseen ja seuratakseen liikenteen turvallisuuteen liittyviä yhteisön toimia. (4) Myös yhteisön rautateiden kehittämisestä 29 päivänä heinäkuuta 1991 annetun neuvoston direktiivin 91/440/ETY ( 4 ) 10 b artiklassa säädettyjen seurantatehtävien suorittaminen edellyttää rautatieliikennettä koskevia yhteisön tilastoja. (5) Kaikista liikennemuodoista olisi kerättävä yhteisön tilastotiedot yhteisten käsitteiden ja standardien mukaisesti, ja olisi pyrittävä mahdollisimman hyvään eri liikennemuotojen vertailtavuuteen. (6) Koska rautatieala on direktiivin 91/440/ETY mukaisesti kokenut rakennemuutoksen ja koska komission ja muiden yhteisön rautatieliikennetilastojen käyttäjien tietotarpeet ovat muuttuneet, alueellisten tilastojen osana olevista rautateiden tavarakuljetusten tilastoista 4 päivänä joulukuuta 1980 annetun neuvoston direktiivin 80/1177/ETY ( 5 ) säännökset ovat vanhentuneet niiltä osin kuin ne koskevat tilastotietojen keräämistä tärkeimpien rataverkkojen rautatieyrityksiltä. (7) Rautatieliikenteen kaupallisilla markkinoilla toimii rinnakkain julkisessa ja yksityisessä omistuksessa olevia rautatieyrityksiä, mikä edellyttää, että kaikilta rautatieyrityksiltä vaadittavat tilastotiedot, joita Eurostat edelleen levittää, määritellään selkeästi. (8) Yhdenmukaisten tietojen tuottamiseen tarvittavien yhteisten tilastostandardien luominen on toimintaa, joka voidaan toteuttaa tehokkaasti vain yhteisön tasolla, perustamissopimuksen 5 artiklassa vahvistetun toissijaisuusperiaatteen mukaisesti. Kussakin jäsenvaltiossa pannaan kyseiset standardit täytäntöön virallisten tilastojen tuottamisesta vastaavien elinten ja laitosten valvonnassa. (9) Yhteisön tilastoista 17 päivänä helmikuuta 1997 annettu neuvoston asetus (EY) N:o 322/97 ( 6 ) on viitekehys tämän asetuksen säännöksille. (10) Tämän asetuksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY ( 7 ) mukaisesti. (11) Euroopan yhteisöjen tilasto-ohjelmakomitean perustamisesta 19 päivänä kesäkuuta 1989 tehdyllä neuvoston päätöksellä 89/382/ETY, Euratom ( 8 ) perustettua tilasto-ohjelmakomiteaa on kuultu mainitun päätöksen 3 artiklan mukaisesti, sekä katsovat seuraavaa: OVAT ANTANEET TÄMÄN ASETUKSEN:







1 artikla

Tavoite

Tämän asetuksen tavoitteena on vahvistaa yhteiset säännöt yhteisön rautatieliikenteen tilastojen laatimista varten.

2 artikla

Soveltamisala

Tämän asetuksen piiriin kuuluvat kaikki yhteisön rautatiet. Kunkin jäsenvaltion on ilmoitettava tilastotiedot, jotka koskevat rautatieliikennettä sen kansallisella alueella. Jos rautatieyritys toimii useammassa kuin yhdessä jäsenvaltiossa, asianomaiset kansalliset viranomaiset pyytävät yritykseltä toimintamaittain eriteltyjä tietoja, jotta kansalliset tilastotiedot voidaan kerätä.

Jäsenvaltiot voivat jättää tämän asetuksen soveltamisalan ulkopuolelle:

a) rautatieyritykset, jotka toimivat ainoastaan tai pääosin teollisuuslaitoksissa tai vastaavissa laitoksissa, myös satamissa;

b) rautatieyritykset, jotka pääosin tarjoavat paikallisia matkailupalveluita, kuten toiminnassa säilytetyt historialliset museoradat / höyryjunaliikenteen radat.

3 artikla

Määritelmät

▼M1

1. Tässä asetuksessa tarkoitetaan:

1) ”ilmoittavalla maalla” jäsenvaltiota, joka toimittaa tietoja Eurostatille;

2) ”kansallisilla viranomaisilla” kansallisia tilastolaitoksia ja muita elimiä, jotka kussakin jäsenvaltiossa vastaavat yhteisön tilastojen tuottamisesta;

3) ”rautatiellä” raiteista koostuvaa liikenneväylää, joka on yksinomaan raideliikennevälineiden käytössä;

4) ”raideliikennevälineellä” yksinomaan raiteilla kulkevaa liikkuvaa kalustoa, joka kulkee joko omalla konevoimalla (vetovoimakalusto) tai toisen välineen hinaamana (henkilövaunut, liitevaunut, katetut tavaravaunut ja avonaiset tavaravaunut);

5) ”rautatieyrityksellä” kaikkia julkisia tai yksityisiä yrityksiä, jotka tarjoavat tavaroiden ja/tai matkustajien rautatieliikennepalveluja. Näihin eivät kuulu yritykset, joiden liiketoimintaan kuuluu ainoastaan metro-, raitiovaunu- ja kevytraideliikennepalvelujen tarjoaminen matkustajille;

6) ”tavaroiden rautatiekuljetuksella” tavaroiden siirtämistä raideliikennevälineillä kuormauspaikasta purkamispaikkaan;

7) ”rautateiden matkustajaliikenteellä” matkustajien kuljettamista raideliikennevälineillä lähtöpaikasta määräpaikkaan. Tähän ei kuulu matkustajien kuljettaminen metrolla, raitiovaunulla ja/tai kevytraiteella;

8) ”metrolla” (myös ”maanalainen”) matkustajien kuljettamiseen tarkoitettua sähköistä rautatietä, jolla on suuri kuljetuskapasiteetti ja jolle on tyypillistä yksinomainen käyttöoikeus, monivaunuiset junat, suuri nopeus ja nopea kiihtyvyys, kehittynyt merkinanto sekä tasoristeysten puuttuminen, jotta tiheä liikennöinti ja korkeat laituritasot olisivat mahdollisia. Metroille ovat tyypillisiä myös lyhyet etäisyydet asemien välillä, yleensä 700—1 200 metrin etäisyys. ”Suurella nopeudella” viitataan nopeuteen raitiovaunuihin ja kevytraiteeseen verrattuna, ja se tarkoittaa tässä noin 30—40 km/h lyhyillä etäisyyksillä ja 40—70 km/h pitkillä etäisyyksillä;

9) ”raitiovaunulla” tieliikenteen matkustaja-ajoneuvoa, jossa on tilaa enemmän kuin yhdeksälle henkilölle (kuljettaja mukaan luettuna), joka on liitetty johtimiin tai on dieselmoottorikäyttöinen ja joka kulkee raiteilla;

10) ”kevytraiteella” matkustajien kuljettamiseen tarkoitettua rautatietä, jolla käytetään usein sähkövoimalla toimivia raiteilla kulkevia vaunuja, jotka liikennöivät yksittäin tai lyhyinä yhdistelminä kiinteillä kaksiraiteisilla radoilla. Asemien/pysäkkien välinen etäisyys on yleensä vähemmän kuin 1 200 metriä. Metroihin verrattuna kevytraide on kevyempirakenteinen, tarkoitettu pienemmille liikennemäärille ja kulkee tavallisesti pienemmillä nopeuksilla. Joskus on vaikea erottaa tarkasti toisistaan kevytraidetta ja raitiovaunua; raitiovaunut eivät yleensä ole erillään tieliikenteestä, kun taas kevytraide voi olla muista järjestelmistä erillään;

11) ”kansallisella” rautatiekuljetusta kahden ilmoittavassa maassa sijaitsevan paikan välillä (kuormauspaikka/lähtöpaikka ja purkamispaikka/määräpaikka). Siihen voi sisältyä kauttakuljetus toisen maan läpi;

12) ”kansainvälisellä kuljetuksella” rautatiekuljetusta ilmoittavassa maassa sijaitsevan paikan (kuormauspaikka/lähtöpaikka tai purkamispaikka/määräpaikka) ja toisessa maassa sijaitsevan paikan (kuormauspaikka/lähtöpaikka tai purkamispaikka/määräpaikka) välillä;

13) ”kauttakuljetuksella” rautatiekuljetusta ilmoittavan maan kautta kahden paikan (kuormauspaikka/lähtöpaikka ja purkamispaikka/määräpaikka) välillä, jotka eivät ole ilmoittavassa maassa. Kuljetuksiin, joihin sisältyy tavaroiden/matkustajien kuormaus/siirtyminen tai purkaminen/poistuminen ilmoittavan maan rajalla toisesta kuljetusmuodosta / toiseen kuljetusmuotoon, ei pidetä kauttakuljetuksena;

14) ”rautatiematkustajalla” junan miehistöä lukuun ottamatta kaikkia henkilöitä, jotka matkustavat raideliikennevälineellä. Onnettomuustilastoissa mukaan luetaan matkustajat, jotka yrittävät nousta liikkuvaan junaan / poistua liikkuvasta junasta;

15) ”matkustajamäärällä” rautatiematkustajien tekemien matkojen lukumäärää; tällöin jokainen matka määritellään siirtymiseksi lähtöpaikasta määräpaikkaan joko sisältäen vaihdon tai ilman vaihtoa toisesta raideliikennevälineestä toiseen. Jos matkustajat käyttävät useamman kuin yhden rautatieyrityksen palveluja, heidät lasketaan mahdollisuuksien mukaan vain yhteen kertaan;

16) ”matkustajakilometrillä” mittayksikköä, joka vastaa yhden rautatieliikenteen matkustajan kulkemaa yhden kilometrin matkaa. Huomioon otetaan ainoastaan ilmoittavan maan kansallisella alueella kuljettu matka;

17) ”painolla” tavaroiden määrää tonneina (1 000 kilogrammaa). Tarkasteltavaan painoon sisältyy kuljetettavien tavaroiden painon lisäksi pakkauksien paino sekä yhdistetyissä kuljetuksissa rautateitse kuljetettujen konttien, vaihtokorien, kuormalavojen sekä tieliikenteen ajoneuvojen taarapaino. Jos tavarat kuljetetaan käyttäen useamman kuin yhden rautatieyrityksen palveluja, tavaroiden paino lasketaan mahdollisuuksien mukaan vain yhteen kertaan;

18) ”tonnikilometrillä” tavarakuljetuksen mittayksikköä, joka vastaa yhden tavaratonnin (1 000 kilogrammaa) kuljetusta rautateitse kilometrin matkan. Huomioon otetaan ainoastaan ilmoittavan maan kansallisella alueella kuljettu matka;

19) ”junalla” tietyllä numerolla tai erityisellä nimellä määrätyltä lähtöasemalta määrätylle pääteasemalle liikennöivää yhden tai useamman veturin tai kiskobussin hinaamaa yhtä tai useampaa raideliikennevälinettä tai yhtä yksin kulkevaa kiskobussia. Tyhjää veturia, ts. yksin kulkevaa veturia, ei pidetä junana;

20) ”junakilometrillä” mittayksikköä, joka vastaa junan kulkemista kilometrin matkan. Käytettävä etäisyys on tosiasiallisesti liikennöity matka, jos se on saatavissa, muussa tapauksessa käytetään rataverkon lähtö- ja saapumispaikan välistä vakioetäisyyttä. Huomioon otetaan ainoastaan ilmoittavan maan kansallisella alueella kuljettu matka;

21) ”täydellä junakuormalla” lähetystä, joka koostuu yhdestä tai useammasta vaunukuormasta, jotka sama lähettäjä antaa kuljetettavaksi samaan aikaan samalla asemalla ja jotka toimitetaan junan kokoonpanoa muuttamatta samalle vastaanottajalle samalle määräasemalle;

22) ”täydellä vaunukuormalla” tavaralähetystä, joka edellyttää vaunun yksinomaista käyttöä riippumatta siitä, käytetäänkö koko kuormauskapasiteetti;

23) ”TEU:lla (Twenty-foot Equivalent Unit)” 20 jalkaa (6,10 m) pitkään ISO-konttiin perustuvaa standardiyksikköä, jota käytetään liikennevirtojen tai kapasiteetin tilastollisessa mittauksessa. Yksi ISO-standardien 1 sarjan mukainen 40 jalan kontti vastaa 2 TEU:ta. Alle 20 jalan pituiset vaihtokorit vastaavat 0,75 TEU:ta, 20—40 jalan pituiset 1,5 TEU:ta ja yli 40 jalan pituiset 2,25 TEU:ta;

24) ”merkittävällä onnettomuudella” onnettomuutta, johon osallistuu vähintään yksi liikkeessä oleva raidekulkuneuvo ja jonka seurauksena vähintään yksi henkilö kuolee tai loukkaantuu vakavasti tai jonka seurauksena syntyy merkittäviä kalustoon, rataan, muihin laitteistoihin tai ympäristöön kohdistuvia vahinkoja tai laajoja liikennehäiriöitä. Tähän eivät sisälly työpajoissa, varastoissa ja varikoilla tapahtuvat onnettomuudet;

25) ”vakavan loukkaantumisen aiheuttavalla onnettomuudella” onnettomuutta, johon osallistuu vähintään yksi liikkeessä oleva raidekulkuneuvo ja jonka seurauksena vähintään yksi henkilö kuolee tai loukkaantuu vakavasti. Tähän eivät sisälly työpajoissa, varastoissa ja varikoilla tapahtuvat onnettomuudet;

26) ”kuolleella” henkilöä, joka on onnettomuuden (itsemurhia lukuun ottamatta) seurauksena kuollut välittömästi tai 30 päivän kuluessa siitä;

27) ”vakavasti loukkaantuneella” henkilöä, joka on onnettomuuden seurauksena loukkaantunut (itsemurhayrityksiä lukuun ottamatta) ja saanut sairaalahoitoa yli vuorokauden ajan;

28) ”vaarallisten aineiden kuljettamiseen liittyvällä onnettomuudella” onnettomuutta tai vaaratilannetta, josta on laadittava kertomuksia RID/ADR-määräysten 1.8.5 kohdan mukaisesti;

29) ”itsemurhalla” tarkoituksellisesti itsensä vahingoittamiseksi tehtävää tekoa, josta seuraa kuolema, toimivaltaisen kansallisen viranomaisen rekisteröintiä ja luokittelua vastaavasti;

30) ”itsemurhayrityksellä” tarkoituksellisesti itsensä vahingoittamiseksi tehtävää tekoa, josta seuraa vakava loukkaantuminen, muttei kuolemaa, toimivaltaisen kansallisen viranomaisen rekisteröintiä ja luokittelua vastaavasti.

▼M3

2. Komissio voi mukauttaa 1 kohdassa annettuja määritelmiä ja hyväksyä tilastojen yhdenmukaisuuden edellyttämiä uusia määritelmiä. Nämä toimenpiteet, joiden tarkoituksena on muuttaa tämän asetuksen muita kuin keskeisiä osia, myös täydentämällä sitä, hyväksytään 11 artiklan 3 kohdassa tarkoitettua valvonnan käsittävää sääntelymenettelyä noudattaen.

▼B

4 artikla

Tietojen keruu

1. Kerättävät tilastot on mainittu tämän asetuksen liitteissä. Ne kattavat seuraavantyyppiset tiedot:

a) tavaraliikenteen vuosittaiset tilastot — yksityiskohtainen ilmoitus (liite A);

b) tavaraliikenteen vuosittaiset tilastot — yksinkertaistettu ilmoitus (liite B);

c) henkilöliikenteen vuosittaiset tilastot — yksityiskohtainen ilmoitus (liite C);

d) henkilöliikenteen vuosittaiset tilastot — yksinkertaistettu ilmoitus (liite D);

e) tavaraliikenteen ja henkilöliikenteen neljännesvuosittaiset tilastot (liite E);

f) tavaraliikenteen ja henkilöliikenteen alueelliset tilastot (liite F);

g) tilastot rautatieverkon liikennevirroista (liite G);

h) onnettomuustilastot (liite H).

▼M3

2. Liitteissä B ja D on yksinkertaistettua ilmoitusta koskevia vaatimuksia, joita jäsenvaltiot voivat käyttää liitteiden A ja C mukaisten tavanomaisesti käytettävien yksityiskohtaisten ilmoitusvaatimusten vaihtoehtoina niiden yritysten osalta, joiden tavaraliikenteen kokonaismäärä on alle 500 miljoonaa tonnikilometriä tai henkilöliikenteen kokonaismäärä on alle 200 miljoonaa henkilökilometriä. Komissio voi mukauttaa näitä kynnysarvoja. Nämä toimenpiteet, joiden tarkoituksena on muuttaa tämän asetuksen muita kuin keskeisiä osia, hyväksytään 11 artiklan 3 kohdassa tarkoitettua valvonnan käsittävää sääntelymenettelyä noudattaen.

▼B

3. Jäsenvaltioiden on liitteen I mukaisesti toimitettava myös luettelo rautatieyrityksistä, joita toimitettavat tilastot koskevat.

4. Tätä asetusta varten tavarat eritellään liitteen J mukaisesti. Vaaralliset aineet eritellään lisäksi liitteen K mukaisesti.

▼M3

5. Komissio voi muuttaa liitteiden sisältöä. Nämä toimenpiteet, joiden tarkoituksena on muuttaa tämän asetuksen muita kuin keskeisiä osia, hyväksytään 11 artiklan 3 kohdassa tarkoitettua valvonnan käsittävää sääntelymenettelyä noudattaen.

▼B

5 artikla

Tietolähteet

1. Jäsenvaltioiden on nimettävä julkinen tai yksityinen organisaatio osallistumaan tämän asetuksen mukaisesti vaadittavien tietojen keruuseen.

2. Tarvittavat tiedot voidaan hankkia käyttäen yhtä tai useampaa seuraavista lähteistä:

a) pakolliset tutkimukset;

b) hallinnolliset tiedot, myös sääntelystä vastaavien viranomaisten keräämät tiedot;

c) tilastolliset arviointimenetelmät;

d) rautatiealan toimialajärjestöjen toimittamat tiedot;

e) erityistutkimukset.

3. Kansallisten viranomaisten on toteutettava toimenpiteitä käytettyjen tietolähteiden koordinoimiseksi ja Eurostatille toimitettavien tilastojen laadun varmistamiseksi.

6 artikla

Tilastojen toimittaminen Eurostatille

1. Jäsenvaltioiden on toimitettava Eurostatille 4 artiklassa tarkoitetut tilastot.

2. Edellä 4 artiklassa tarkoitettujen tilastojen toimittamiseen liittyvät järjestelyt vahvistetaan 11 artiklan 2 kohdassa tarkoitetun menettelyn mukaisesti.

7 artikla

Levittäminen

1. Eurostat vastaa tämän asetuksen liitteissä A–H määritettyihin tietoihin perustuvien yhteisön tilastojen levittämisestä. Tässä yhteydessä ja Euroopan rautatiemarkkinoiden erityispiirteet huomioon ottaen asetuksen (EY) N:o 322/97 13 artiklan 1 kohdan nojalla luottamuksellisina pidettäviä tietoja saa paljastaa vain, jos

a) tiedot ovat jo yleisön saatavilla jäsenvaltioissa; tai

b) asianomaiset yritykset ovat ennakolta nimenomaisesti hyväksyneet tietojen paljastamisen.

Kansallisten viranomaisten on pyydettävä kyseisiltä yrityksiltä lupaa tietojen paljastamiseen ja ilmoitettava Eurostatille pyyntönsä tulos, kun tiedot toimitetaan Eurostatille.

2. Liitteen I mukaisesti ilmoitettuja tietoja ei levitetä.

8 artikla

Tilastojen laatu

1. Jäsenvaltioiden auttamiseksi ylläpitämään rautatieliikenteen tilastojen laatua Eurostat laatii ja julkaisee menetelmäsuosituksia. Suosituksissa otetaan huomioon kansallisten viranomaisten, rautatieyritysten ja rautatiealan toimialajärjestöjen parhaat toimintatavat.

2. Eurostat arvioi tilastotietojen laadun. Arviointia varten jäsenvaltioiden on toimitettava Eurostatin pyynnöstä tiedot tilastojen laadinnassa käytetyistä menetelmistä.

9 artikla

Kertomus

Kun tietoja on kerätty kolmen vuoden ajan, komissio lähettää tämän asetuksen nojalla tehdystä työstä saaduista kokemuksista Euroopan parlamentille ja neuvostolle kertomuksen, johon tarvittaessa liittyy asianmukaisia ehdotuksia. Kertomukseen sisältyvät 8 artiklassa tarkoitetun laadunarvioinnin tulokset. Kertomuksessa arvioidaan vaikutuksia, joita asetuksen (EY) N:o 322/97 tilastosalaisuutta koskevien säännösten soveltamisella tähän asetukseen on rautatietilastojen laatuun. Siinä arvioidaan myös alan tilastotietojen saatavuudesta saatavia etuja, niiden hankinnasta koituvia kustannuksia sekä yrityksille aiheutuvaa taakkaa.

▼M3

10 artikla

Täytäntöönpanomenettelyt

1. Tilastojen Eurostatille toimittamiseen liittyvät järjestelyt hyväksytään 11 artiklan 2 kohdassa tarkoitettua sääntelymenettelyä noudattaen.

2. Komissio hyväksyy seuraavat täytäntöönpanotoimenpiteet:

a) yksinkertaistettua ilmoitusta koskevien kynnysarvojen mukauttaminen (4 artikla);

b) määritelmien mukauttaminen ja lisämääritelmien hyväksyminen (3 artiklan 2 kohta);

c) liitteiden sisällön mukauttaminen (4 artikla);

d) tulosten laatua ja vertailtavuutta koskevia kertomuksia varten toimitettavien tietojen erittely (8 artiklan 2 kohta).

Nämä toimenpiteet, joiden tarkoituksena on muuttaa tämän asetuksen muita kuin keskeisiä osia, myös täydentämällä sitä, hyväksytään 11 artiklan 3 kohdassa tarkoitettua valvonnan käsittävää sääntelymenettelyä noudattaen.

11 artikla

Komiteamenettely

1. Komissiota avustaa päätöksellä 89/382/ETY, Euratom perustettu tilasto-ohjelmakomitea.

2. Jos tähän kohtaan viitataan, sovelletaan päätöksen 1999/468/EY 5 ja 7 artiklaa ottaen huomioon mainitun päätöksen 8 artiklan säännökset.

Päätöksen 1999/468/EY 5 artiklan 6 kohdassa säädetyksi määräajaksi vahvistetaan kolme kuukautta.

3. Jos tähän kohtaan viitataan, sovelletaan päätöksen 1999/468/EY 5 a artiklan 1–4 kohtaa ja 5 kohdan a alakohtaa sekä 7 artiklaa ottaen huomioon mainitun päätöksen 8 artiklan säännökset.

▼B

12 artikla

Direktiivi 80/1177/ETY

1. Jäsenvaltioiden on toimitettava vuoden 2002 tulokset direktiivin 80/1177/ETY mukaisesti.

2. Kumotaan direktiivi 80/1177/ETY 1 päivästä tammikuuta 2003.

13 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.









LIITE A







TAVARALIIKENTEEN VUOSITTAISET TILASTOT — YKSITYISKOHTAINEN ILMOITUS Muuttujaluettelo ja mittayksiköt Kuljetetut tavarat: — tonneina — tonnikilometreinä Tavarajunaliikenne: — junakilometreinä Kuljetettujen intermodaalisten kuljetusyksiköiden määrä: — lukumääränä — TEU (twenty-foot-equivalent-unit)-yksikköinä (konttien ja vaihtokorien osalta) Viitejakso Vuosi Toistuvuus Vuosittain Taulukkoluettelo ja kunkin taulukon jaottelu Taulukko A1: kuljetetut tavarat kuljetustyypeittäin Taulukko A2: kuljetetut tavarat tavaratyypeittäin (liite J) Taulukko A3: kuljetetut tavarat kuormaus- ja purkamismaittain (kansainvälisten kuljetusten ja kauttakuljetusten osalta) Taulukko A4: kuljetetut tavarat vaarallisten aineiden luokittain (liite K) Taulukko A5: kuljetut tavarat lähetystyypeittäin (valinnainen) Taulukko A6: intermodaalisissa kuljetusyksiköissä kuljetetut tavarat kuljetustyypeittäin ja kuljetusyksikkötyypeittäin Taulukko A7: lastattuina kuljetettujen intermodaalisten kuljetusyksiköiden määrä kuljetustyypeittäin ja kuljetusyksikkötyypeittäin Taulukko A8: tyhjinä kuljetettujen intermodaalisten kuljetusyksiköiden määrä kuljetustyypeittäin ja kuljetusyksikkötyypeittäin Taulukko A9: tavarajunaliikenne Tietojen toimittamisen määräaika 5 kuukautta viitejakson päättymisestä Ensimmäinen viitejakso taulukoille A1, A2 ja A3 2003 Ensimmäinen viitejakso taulukoille A4, A5, A6, A7, A8 ja A9 2004 Huomautukset 1. Kuljetustyyppi jaotellaan seuraavasti: — kansallinen — kansainvälinen — saapuva — kansainvälinen — lähtevä — kauttakuljetus 2. Lähetystyyppi voidaan jaotella seuraavasti: — täydet junalastit — täydet vaunulastit — muu 3. Kuljetusyksikön tyyppi jaotellaan seuraavasti: — kontit ja vaihtokorit — puoliperävaunut (saattamattomat) — maantieajoneuvot (saatetut) 4. Taulukon A3 osalta Eurostat ja jäsenvaltiot voivat toteuttaa järjestelyjä, joilla helpotetaan muista jäsenvaltioista lähtöisin olevien tietojen konsolidointia kyseisten tietojen johdonmukaisuuden takaamiseksi. 5. Taulukon A4 osalta jäsenvaltioiden on ilmoitettava, mitkä liikenneluokat eivät mahdollisesti kuulu tietojen piiriin. 6. Jos taulukoiden A2—A8 osalta ei ole saatavilla täydellisiä tietoja kauttakulkuliikenteestä, jäsenvaltioiden on toimitettava kaikki saatavilla olevat tiedot.









LIITE B







TAVARALIIKENTEEN VUOSITTAISET TILASTOT — YKSINKERTAISTETTU ILMOITUS Muuttujaluettelo ja mittayksiköt Kuljetetut tavarat: — tonneina — tonnikilometreinä Tavarajunaliikenne: — junakilometreinä Viitejakso Vuosi Toistuvuus Vuosittain Taulukkoluettelo ja kunkin taulukon jaottelu Taulukko B1: kuljetetut tavarat kuljetustyypeittäin Taulukko B2: tavarajunaliikenne Tietojen toimittamisen määräaika 5 kuukautta viitejakson päättymisestä Ensimmäinen viitejakso 2004 Huomautukset 1. Kuljetustyyppi jaotellaan seuraavasti: — kansallinen — kansainvälinen — saapuva — kansainvälinen — lähtevä — kauttakuljetus









LIITE C







HENKILÖLIIKENTEEN VUOSITTAISET TILASTOT — YKSITYISKOHTAINEN ILMOITUS Muuttujaluettelo ja mittayksiköt Kuljetetut matkustajat: — matkustajamääränä — henkilökilometreinä matkustajajunaliikenne: — junakilometreinä Viitejakso Vuosi Toistuvuus Vuosittain Taulukkoluettelo ja kunkin taulukon jaottelu Taulukko C1: kuljetetut matkustajat liikennelajeittain (alustavat tiedot, ainoastaan matkustajamäärä) Taulukko C2: kuljetetut kansainväliset matkustajat lähtö- ja tulomaittain (alustavat tiedot, ainoastaan matkustajamäärä) Taulukko C3: kuljetetut matkustajat liikennelajeittain (lopulliset konsolidoidut tiedot) Taulukko C4: kuljetetut kansainväliset matkustajat lähtö- ja tulomaittain (lopulliset konsolidoidut tiedot, ainoastaan matkustajamäärä) Taulukko C5: matkustajajunaliikenne Tietojen toimittamisen määräaika 8 kuukautta viitejakson päättymisestä (taulukot C1, C2 ja C5) 14 kuukautta viitejakson päättymisestä (taulukot C3 ja C4) Ensimmäinen viitejakso 2004 Huomautukset 1. Liikennelaji jaotellaan seuraavasti: — kansallinen — kansainvälinen 2. Taulukoiden C1 ja C2 osalta jäsenvaltiot voivat ilmoittaa ilmoittavan maan lipunmyyntiin tai muuhun käytettävissä olevaan lähteeseen perustuvat alustavat tiedot. Taulukoiden C3 ja C4 osalta jäsenvaltiot ilmoittavat lopulliset konsolidoidut tiedot, joihin sisältyvät ilmoittavan maan ulkopuolisen lipunmyynnin tiedot. Nämä tiedot voidaan saada suoraan muiden maiden viranomaisilta tai lippuja koskevien kansainvälisten korvausjärjestelyjen kautta.









LIITE D







HENKILÖLIIKENTEEN VUOSITTAISET TILASTOT — YKSINKERTAISTETTU ILMOITUS Muuttujaluettelo ja mittayksiköt Kuljetetut matkustajat: — matkustajamääränä — henkilökilometreinä Matkustajajunaliikenne: — junakilometreinä Viitejakso Vuosi Toistuvuus Vuosittain Taulukkoluettelo ja kunkin taulukon jaottelu Taulukko D1: kuljetetut matkustajat Taulukko D2: matkustajajunaliikenne Tietojen toimittamisen määräaika 8 kuukautta viitejakson päättymisestä Ensimmäinen viitejakso 2004 Huomautukset 1. Taulukon D1 osalta jäsenvaltiot voivat ilmoittaa ilmoittavan maan lipunmyyntiin tai muuhun käytettävissä olevaan lähteeseen perustuvat tiedot.









LIITE E







TAVARALIIKENTEEN JA HENKILÖLIIKENTEEN NELJÄNNESVUOSITTAISET TILASTOT Muuttujaluettelo ja mittayksiköt Kuljetetut tavarat: — tonneina — tonnikilometreinä Kuljetetut matkustajat: — matkustajamääränä — henkilökilometreinä Viitejakso Neljännesvuosi Toistuvuus Neljännesvuosittain Taulukkoluettelo ja kunkin taulukon jaottelu Taulukko E1: kuljetetut tavarat Taulukko E2: kuljetetut matkustajat Tietojen toimittamisen määräaika 3 kuukautta viitejakson päättymisestä Ensimmäinen viitejakso Vuoden 2004 ensimmäinen neljännes Huomautukset 1. Taulukot E1 ja E2 voivat perustua alustaviin tietoihin, myös arvioihin. Taulukon E2 osalta jäsenvaltiot voivat ilmoittaa ilmoittavan maan lipunmyyntiin tai muuhun käytettävissä olevaan lähteeseen perustuvat tiedot. 2. Nämä tilastotiedot toimitetaan liitteiden A ja C piiriin kuuluvista yrityksistä.









LIITE F







TAVARALIIKENTEEN JA HENKILÖLIIKENTEEN ALUEELLISET TILASTOT Muuttujaluettelo ja mittayksiköt Kuljetetut tavarat: — tonneina Kuljetetut matkustajat: — matkustajamääränä Viitejakso Vuosi Toistuvuus Joka viides vuosi Taulukkoluettelo ja kunkin taulukon jaottelu Taulukko F1: kansallinen tavaraliikenne kuormaus- ja purkamisalueittain (NUTS 2) Taulukko F2: kansainvälinen tavaraliikenne kuormaus- ja purkamisalueittain (NUTS 2) Taulukko F3: kansallinen henkilöliikenne lähtö- ja määräalueittain (NUTS 2) Taulukko F4: kansainvälinen henkilöliikenne lähtö- ja määräalueittain (NUTS 2) Tietojen toimittamisen määräaika 12 kuukautta viitejakson päättymisestä Ensimmäinen viitejakso 2005 Huomautukset 1. Jos kuormaus- tai purkamispaikka (taulukot F1 ja F2) taikka lähtö- tai määräpaikka (taulukot F3 ja F4) on Euroopan talousalueen ulkopuolella, jäsenvaltiot ilmoittavat ainoastaan maan. 2. Jäsenvaltioiden avustamiseksi näiden taulukoiden laadinnassa Eurostat toimittaa jäsenvaltioille luettelon UIC:n asemakoodeista ja niitä vastaavista NUTS-koodeista. 3. Taulukoissa F3 ja F4 jäsenvaltiot voivat ilmoittaa lipunmyyntiin tai muuhun käytettävissä olevaan lähteeseen perustuvat tiedot. 4. Nämä tilastotiedot toimitetaan liitteiden A ja C piiriin kuuluvista yrityksistä.









LIITE G







TILASTOT RAUTATIEVERKON LIIKENNEVIRROISTA Muuttujaluettelo ja mittayksiköt Tavaraliikenne: — junien määrä Henkilöliikenne: — junien määrä Muu liikenne (huoltoliikenne jne.) (valinnainen): — junien määrä Viitejakso Vuosi Toistuvuus Joka viides vuosi Taulukkoluettelo ja kunkin taulukon jaottelu Taulukko G1: tavaraliikenne rataosittain Taulukko G2: henkilöliikenne rataosittain Taulukko G3: muu liikenne (huoltoliikenne jne.) rataosittain (valinnainen) Tietojen toimittamisen määräaika 18 kuukautta viitejakson päättymisestä Ensimmäinen viitejakso 2005 Huomautukset 1. Jäsenvaltioiden on määritettävä joukko rataverkon osia siten, että niihin sisältyy vähintäänkin niiden kansallisella alueella sijaitseva TEN-verkon rautatieosuus. Niiden on ilmoitettava Eurostatille: — maantieteelliset sijaintitiedot ja muut tiedot, joita tarvitaan rataverkon kunkin osan tunnistamiseen ja sijoittamiseen, sekä tiedot osien välisistä yhteyksistä, — tiedot kutakin rataverkon osaa käyttävien junien ominaisuuksista (myös kapasiteetista). 2. Euroopan laajuiseen rautatieverkkoon (TEN-verkkoon) kuuluviin rataosiin on tiedoissa liitettävä lisätunnus, jotta TEN-rautatieliikennettä voidaan mitata.

▼M1









LIITE H







ONNETTOMUUSTILASTOT Muuttujaluettelo ja mittayksiköt — onnettomuuksien määrä (taulukot H1 ja H2) — kuolleiden määrä (taulukko H3) — vakavasti loukkaantuneiden määrä (taulukko H4) Viitejakso Vuosi Toistuvuus Vuosittain Taulukkoluettelo ja kunkin taulukon jaottelu Taulukko H1: merkittävien onnettomuuksien määrä ja vakavan loukkaantumisen aiheuttavien onnettomuuksien määrä (vapaaehtoinen) onnettomuustyypeittäin Taulukko H2: niiden onnettomuuksien määrä, joihin liittyy vaarallisten aineiden kuljetus Taulukko H3: kuolleiden määrä onnettomuustyypeittäin ja henkilöryhmittäin Taulukko H4: vakavasti loukkaantuneiden määrä onnettomuustyypeittäin ja henkilöryhmittäin Tietojen toimittamisen määräaika 5 kuukautta viitejakson päättymisestä Ensimmäinen viitejakso 2004 Huomautukset 1. Onnettomuustyyppi jaotellaan seuraavasti: — törmäykset (lukuun ottamatta tasoristeysonnettomuuksia) — raiteilta suistumiset — tasoristeysonnettomuudet — liikkeessä olevan liikkuvan kaluston aiheuttamat henkilöonnettomuudet — liikkuvan kaluston tulipalot — muut — yhteensä. Onnettomuustyyppi viittaa ensisijaiseen onnettomuuteen. 2. Taulukon H2 jaottelu on seuraava: — niiden onnettomuuksien kokonaismäärä, joihin liittyy vähintään yksi liitteessä K annetun tavaraluettelon mukaisia vaarallisia aineita kuljettava raidekulkuneuvo — niiden onnettomuuksien määrä, joissa vapautuu vaarallisia aineita. 3. Henkilöryhmät jaotellaan seuraavasti: — matkustajat — työntekijät (myös alihankkijat) — muut — yhteensä. 4. Taulukoiden H1—H4 tiedot toimitetaan kaikista tämän asetuksen piiriin kuuluvista rautateistä. 5. Tämän asetuksen viiden ensimmäisen soveltamisvuoden aikana jäsenvaltiot voivat ilmoittaa kansallisten määritelmien mukaiset tilastotiedot, jos ( ►M3 11 artiklan 3 kohdassa tarkoitettua valvonnan käsittävää sääntelymenettelyä noudattaen ◄ hyväksyttyjen) yhdenmukaisten määritelmien mukaisia tietoja ei ole saatavilla.

▼B









LIITE I







LUETTELO RAUTATIEYRITYKSISTÄ Muuttujaluettelo ja mittayksiköt Ks. jäljempänä Viitejakso Vuosi Toistuvuus Vuosittain Taulukkoluettelo ja kunkin taulukon jaottelu Ks. jäljempänä Tietojen toimittamisen määräaika 5 kuukautta viitejakson päättymisestä Ensimmäinen viitejakso 2003 Huomautukset Kaikista rautatieyrityksistä, joita koskevat tiedot on toimitettu liitteiden A—H mukaisesti, annetaan jäljempänä lueteltavat tiedot (taulukko I1). Näillä tiedoilla — tarkistetaan, mitkä yritykset kuuluvat liitteiden A—H piiriin, — tarkistetaan liitteiden A ja C kattavuus suhteessa rautatiekuljetusten kokonaismäärään.







Taulukko I1 Tietolähteen tunnus I1.1.1 Ilmoittava maa I1.1.2 Viitevuosi I1.1.3 Yrityksen nimi (valinnainen) I1.1.4 Maa, johon yritys on sijoittautunut Toiminnan laji I1.2.1 Tavaraliikenne: kansainväliset kyllä/ei I1.2.2 Tavaraliikenne: kansalliset kyllä/ei I1.2.3 Henkilöliikenne: kansainvälinen kyllä/ei I1.2.4 Henkilöliikenne: kansallinen kyllä/ei Tietoja liitteissä A—H Liite A kyllä/ei Liite B kyllä/ei Liite C kyllä/ei Liite D kyllä/ei Liite E kyllä/ei Liite F kyllä/ei Liite G kyllä/ei Liite H kyllä/ei Liikenteen määrä (valinnainen) I1.3.1 Tavaraliikenteen kokonaismäärä (tonnia) I1.3.2 Tavaraliikenteen kokonaismäärä (tonnikilometriä) I1.3.3 Henkilöliikenteen kokonaismäärä (matkustajia) I1.3.4 Henkilöliikenteen kokonaismäärä (henkilökilometriä)

▼M2









LIITE J

NST 2007







Pääryhmä Kuvaus 01 Maatalous-, riistatalous- ja metsätaloustuotteet; kala ja muut kalastustuotteet 02 Kivihiili ja ruskohiili; raakaöljy ja luonnonkaasu 03 Metallimalmit ja muut kaivostoiminnasta ja louhinnasta saadut tuotteet; turve; uraani ja torium 04 Elintarvikkeet, juomat ja tupakka 05 Tekstiilit ja tekstiilituotteet; nahka ja nahkatuotteet 06 Puutavara, puu- ja korkkituotteet (ei kuitenkaan huonekalut); olki- ja punontatuotteet; massa, paperi ja paperituotteet; painotuotteet ja tallenteet 07 Koksi ja öljytuotteet 08 Kemikaalit, kemialliset tuotteet ja tekokuidut; kumi- ja muovituotteet; ydinpolttoaine 09 Muut ei-metalliset mineraalituotteet 10 Perusmetallit; metallituotteet, ei kuitenkaan koneet ja laitteet 11 Koneet ja laitteet, muualla luokittelemattomat; toimisto- ja tietokoneet; sähkökoneet ja -laitteet, muualla luokittelemattomat; radio-, televisio- ja tietoliikennevälineet ja -laitteet; lääkintäkojeet, hienomekaaniset kojeet ja optiset instrumentit; kellot 12 Kulkuneuvot 13 Huonekalut; muut tehdasvalmisteet, muualla luokittelemattomat 14 Kierrätysraaka-aineet; yhdyskuntajätteet ja muut jätteet 15 Posti- ja kuriiritoiminta 16 Tavarakuljetuksissa käytettävät välineet ja laitteet 17 Koti- ja toimistomuuttojen yhteydessä siirrettävät tavarat; erillään matkustajista kuljetettavat matkatavarat; korjattavaksi siirrettävät moottoriajoneuvot; muut ei-kaupalliset tavarat, muualla luokittelemattomat 18 Yhdistetyt tavarat: eri tavararyhmien sekoitus, joka kuljetetaan yhteisesti 19 Määrittelemättömät tavarat: tavarat, joita ei jostain syystä voida määritellä eikä sen vuoksi luokitella ryhmiin 01–16 20 Muut tavarat, muualla luokittelemattomat

▼B









LIITE K

VAARALLISTEN AINEIDEN LUOKITUS

1. Räjähteet

2. Puristetut, nesteytetyt ja paineenalaisena liuotetut kaasut

3. Palavat nesteet

4.1. Helposti syttyvät kiinteät aineet

4.2. Helposti itsestään syttyvät aineet

4.3. Aineet, jotka veden kanssa kosketuksiin joutuessaan kehittävät palavia kaasuja

5.1. Sytyttävästi vaikuttavat (hapettavat) aineet

5.2. Orgaaniset peroksidit

6.1. Myrkylliset aineet

6.2. Tartuntavaaralliset aineet

7. Radioaktiiviset aineet

8. Syövyttävät aineet

9. Muut vaaralliset aineet ja esineet

Huom.

Nämä luokat on määritelty vaarallisten aineiden kansainvälistä rautatiekuljetusta koskevissa määrityksissä, jotka tunnetaan yleisesti nimellä RID. Ne on hyväksytty vaarallisten aineiden rautatiekuljetuksia koskevan jäsenvaltioiden lainsäädännön lähentämisestä 23 päivänä heinäkuuta 1996 annetulla neuvoston direktiivillä 96/49/EY ( 9 ) ja siihen myöhemmin tehdyillä muutoksilla.